Ի դեպ, անգամ նախաձեռնության տակ ստորագրած պատգամավորներն են կարծում, որ 27 ստորագրություն չի հավաքվելու: Մասնավորապես, «Ժառանգություն» խմբակցության քարտուղար Թեւան Պողոսյանը, որն ընդամենը մի քանի օր առաջ ասում էր, որ ընտրությունների արդյունքները բողոքարկելն անպտուղ աշխատանք է, երեկ մեզ հետ զրույցում ասաց, որ նույն կարծիքին է մնում: Այդ դեպքում՝ ինչո՞ւ ստորագրեցիք՝ հարցին պատասխանեց. «Իմ մոտեցումը հետեւյալն է՝ ուրախ եմ, որ ապագայում պետք է դառնանք խորհրդարանական հանրապետություն, բայց մի բան պետք է գիտակցենք, որ մեր կարեւոր խնդիրներից մեկն է նաեւ ընտրական պրոցեսը: Ընտրական պրոցեսի մաքրության հիմքը, ըստ իս, գերնպատակ է: Ես ստորագրել եմ կոնկրետ ընտրական գործընթացի առաջընթացի իմաստով, որ վաղվա ընտրակեղծարարն էլ իմանա, որ միշտ հետեւից եկող կլինի, որ նաեւ նպաստենք նրան, որ ընտրակեղծարարները բացահայտվեն, խիստ պատիժ կրեն, նաեւ ինչ-որ չափով նպաստենք, որ ապագայում գործընթացը բարելավվի: Պարտքս համարեցի այդ հնարավորությունը ընձեռել եւ դրանից հետ չկանգնել: Բայց կրկնում եմ, դա անպտուղ գործընթաց է, որը որեւէ արդյունքի, փոփոխության չի բերելու»: Կարծում եք, կհաջողվի՞ 27 ստորագրություն հավաքել՝ հարցին Պողոսյանը պատասխանեց. «Նույնիսկ այս րոպեին, եթե չեմ սխալվում, ՀԱԿ-ի ներկայացուցիչներն են ասել, որ հույս չունեն, թե այդքան ստորագրություն կհավաքվի»: